
Groeteboodskap 


Dit  is  vir  my  ’n  voorreg  om  na- 
mens  die  Kommissie  van  die 
Algemene  Kerkvergadering  ’n 
woord  van  hartlike  gelukwen- 
sing  aan  die  Gemeente  Pongola  met  die 
herdenking  van  haar  vyftigste  bestaans- 
jaar  te  rig. 

Wanneer  mens  die  historiese  oorsig 
van  die  gemeente  deur  dr.  Volschenk 
deurgaan,  kom  mens  onder  die  diepe 
besef  van  ’n  klompie  lidmate  wat  deur 
dekades  heen,  met  geloofsmoed  en  durf, 
deurgaans  pogings  aan  die  dag  gelê  het 
wat  eventueel  nie  net  tot  formele  ge- 
meente-stigting  gelei  het  nie,  maar  ook 
tot  die  geestelike  versorging  van  die  kud- 
de  van  die  Here.  Die  predikante  en  kerk- 
raadslede  het  dit  selde  maklik  gehad, 
maar  het  nietemin  daarin  geslaag  om 
hulle  ideale  te  verwesenlik. 

Wat  verder  uit  die  annale  van  die  ge- 
meente  opval,  is  die  nugterheid  en  versig- 
tigheid  waarmee  die  gemeente  deurgaans 
te  werk  gegaan  het.  Niks  is  ooit  halsoor- 
kop  aangepak  nie  en  as  dit  nodig  geblyk 
het,  is  op  ’n  verposing  vir  verdere  oor- 
weging  besluit.  Dit,  meen  ek,  is  ook  die 
styl  van  enige  verantwoordelike  kerk- 
raad.  "Versigtig  soos  slange  en  opreg  soos 
duiwe",  het  Jesus  immers  by  geleentheid 
aan  diegene  wat  Hy  uitgestuur  het,  gesê. 

’n  Gemeente  se  heil  lê  natuurlik  nie  net 
in  haar  verlede  nie,  maar  veral  ook  in 
haar  toekoms.  Uiteindelik  is  dít  waarom 
dit  gaan.  Daarom  het  die  dominee  reg 
wanneer  hy  die  feesalbum  afsluit  met  die 
paragraaf  oor  die  pad  vorentoe.  Dalk 
moet  ons  Paul  Kruger  se  destydse  spreuk 
ook  op  sy  kop  draai.  In  plek  van  om  net 
uit  die  verlede  te  haal  wat  goed  en  mooi 
is  en  ’n  toekoms  daarop  te  bou,  meen  ek 
die  gemeente  moet  nou  ook  na  die  toe- 
koms  kyk,  besluit  waar  sy  oor  ’n  dekade 
of  wat  wil  wees,  en  dan  ’n  geskiedenis 


daorvolgens  opboul  Dit  is  die  soort  ver- 
gesig  wat  ’n  Abraham  gehad  het  toe  hy 
volgens  Hebreërs  gedroom  het  van  ’n 
stad  wat  nie  deur  mensehande  gebou  is 
nie,  maar  deur  God  self.  So  ’n  droom  gee 
die  krag  vir  die  tog  in  moeilike  tye  en 
plekke. 

My  bede  is  dat  hierdie  mylpaal  wat  die 
gemeente  nou  vier,  terselfdertyd  ook  ’n 
oomblik  van  verposing  en  besinning  gaan 
wees  om  weer  te  begin  droom  oor  haar 
visie  vir  die  toekoms.  ’n  Visie  wat  daad- 
werklik  dan  ook  gestalte  in  die  aktiwiteite 
van  die  gemeente  moet  kry.  So  sal  die 
Gemeente  Pongola  nie  net  ’n  geskiedenis 
hê  om  op  trots  te  wees  nie,  maar  ook  ’n 
toekoms. 

Mag  ons  in  die  gees  van  die  Hebreër- 
skrywer  dan  ook  vandag  steeds  sê  dat  ons 
hierdie  wedloop  wat  vir  ons  voorlê,  met 
volharding  gaan  hardloop,  die  oog  geves- 
tig  op  Jesus,  die  Begin  en  Voleinder  van 
die  geloof. 

Prof.  Johan  Buitendag 

Voorsitter:  Sewe  en  sestigste  Algemene 
Kerkvergadering. 

Ned  Herv  Kerk  van  Afrika. 

Mei  2005 

Gemeente  Pongola 


Voorwoord  deur 
Kommissie  van  die  Ring 
van  Chrissiesmeer 


— Dr  FJ  Boshoff 


Die  Gemeente  Pongola  is  vanjaar 
vyftig  jaar  oud.  In  die  geskiede- 
nis  van  die  Kerk  is  vyftig  jaar 
maar  baie  kort,  as't  ware  net  ’n 
paar  oomblikke.  Tog  kry  mense  die  ge- 
leentheid  en  voorreg  om  vir  ’n  entjie  van 
die  pad  saam  te  stap  en  deel  te  word,  nie 
net  van  die  algemene  geskiedenis  nie, 
maar  veral  van  die  geskiedenis  van  die 
Kerk.  Daarom  bly  vyftig  jaar,  al  is  dit 
maar  kort,  steeds  ’n  mylpaal.  Dit  bly  ’n 
moment  vanwaar  mens  behoort  terug  te 
kyk. 

Soos  mens  terugkyk,  merk  jy  op  hoe- 
veel  genade  daar  was  en  besef  jy  dat  ook 
die  vyftig  jaar  nie  verby  kon  gaan  sonder 
die  besondere  teenwoordigheid  van  die 
Here  God  nie. 

My  eie  verbondenheid  met  die  Ge- 
meente  Pongola  strek  reeds  meer  as  vyf 
en  twintig  jaar.  Toe  was  Pongola  deel  van 
’n  kombinasie  saam  met  Amsterdam  en 
Piet  Retief  met  die  pastorie  op  Piet  Retief. 
My  betrokkenheid  by  Pongola  het  groot- 
liks  te  doen  gehad  met  die  jaarlikse  visi- 
tasie  wat  deur  die  Ring  by  al  die  gemeen- 
tes  gedoen  word.  Ek  dink  dit  het  my  taak 
geword  om  by  Pongola  visitasie  te  doen 
omdat  dit  vir  almal  so  ver  is  en  ek  ’n 
vliegtuig  tot  my  beskikking  géhad  het. 
Jaarliks  het  ek  en  die  visitasiekommissie 
die  vlug  na  Pongola  onderneem.  Op  die 
wyse  het  ek  dus  van  lankal  baie  goeie  in- 


sae  gehad  in  die  gang  van  sake  van  die 
Gemeente  Pongola. 

’n  Geleentheid  wat  tot  vandag  toe  uit- 
staan,  was  Saterdag  28  Januarie  1984.  Ek 
en  ouderling  Gert  Venter  van  Bethal  het 
as  die  visitasiekommissie  daardie  Saterdag 
met  ’n  viersitplekvliegtuig  na  Pongola  ver- 
trek.  Soos  gewoonlik  is  ons  baie  vriende- 
lik  ontvang  en  het  ons  met  die  vergade- 
ring  in  die  kerkgebou  begin.  Terwyl  die 
vergadering  aan  die  gang  was,  het  ek  op- 
gemerk  dat  die  weer  besig  was  om  te  ver- 
ander.  Die  helder  sonskyn  buite  het 
bewolk  en  al  donkerder  geword.  Ons  het 
die  vergadering  afgehandel  en  opgemerk 
dat  die  weer  onheilspellend  vinnig  veran- 
der. 

Die  kerkraad  het  oudergewoonte  baie 
gasvry  reëlings  getref  vir  middagete.  Die 
verandering  in  die  weer  het  op  almal  die 
indruk  gemaak  dat  hier  iets  besonders  aan 
die  gang  was.  Daarom  het  ons  maar  baie 
vinnig  geëet  terwyl  ons  die  weer  dopge- 


hou  het,  verskoning  gemaak  en  na  die 
vliegveld  vertrek. 

In  daardie  stadium  was  die  wolke  al 
baie  laag.  Die  koppe  rondom  Pongola 
was  reeds  bedek.  Die  enigste  wegkom- 
kans  was  deur  die  poort  waardeur  die 
teerpad  ook  loop.  Ons  is  haastig  ook 
daardeur  en  in  die  omgewing  van  Piet 
Retief  het  die  weer  heelwat  beter  geword 
en  kon  ons  veilig  op  Ermelo  land. 

Daardie  weersverandering  was  toe  die 
begin  van  die  bekende  Domoina.  Domoi- 
na  het  vir  ’n  week  lank  gewoed.  Vlieg  sou 
dus  vir  daardie  week  nie  moontlik  wees 
nie.  Toe  Domoina  uiteindelik  bedaar,  was 
die  brúe  weggespoel  en  die  paaie  onbe- 
gaanbaar.  Ons  sou  dus  vir  baie  lank  in 
Pongola  moes  kuier  as  ons  nie  betyds  kon 
wegkom  nie. 

Gedurende  1989  het  ds.  Daan  Smit  die 
ringskommissie  versoek  om  die  bestaande 
kombinasie  te  ontbind  sodat  Pongola  on- 
afhanklik  ’n  eie  predikant  kon  beroep. 
Die  ringskommissie,  waarvan  ek  in  daar- 
die  stadium  voorsitter  was,  het  toe  so 
gemaak. 

Gedurende  die  beroepsvergadering  is 
ds.  Gert  Volschenk  beroep.  Hy  het  die  be- 
roep  aanvaar  en  is  in  1990  bevestig  as  die 
eerste  predikant  van  die  onafhanklike 
Gemeente  Pongola.  Byna  ongemerk  het 
vyftien  jaar  intussen  verby  gegaan  en  is 
dit  nou  die  jaar  2005. 

Dit  is  my  bede  dat  die  Here  God  steeds 
teenwoordig  sal  bly  om  deur  die  Heilige 
Gees  geloof  te  wek,  by  elkeen  wat  deel  is 
van  die  Gemeente  Pongola. 


i 

í 


'i 

1 

í 


Bedanking  namens  Kerkraad 

Vanaf  die  bestaan  van  die  mens,  is  ons  bewus  en  lees  ons  van  engele  se  be- 
staan.  As  ons  na  die  Gemeente  Pongola  se  geskiedenis  kyk,  raak  ons  bewus  van 
besondere  mense  en  rolspelers  in  die  vorming  van  die  gemeente.  Is  dit  engele 
langs  die  pad?  Dit  wat  bereik  is,  onder  die  omstandighede  waaronder  dit 
bereik  is,  is  wonderbaarlik.  Aan  God  kom  ai  die  eer  toe! 

Die  huidige  kerkraad  van  Pongola  wil  almal  wat  betrokke  was,  is  en  sal  wees 
by  die  gemeente,  bedank.  In  besonder  word  dr.  GJ  Volschenk  bedank  vir 
hierdie  oorsig  van  die  gemeente  se  geskiedenis.  ’n  Pragstukl 

Ons  dankbaarheid  teenoor  ons  Skepper  is  ons  motivering  vir  die  verdere 
opbou  en  uitbreiding  van  sy  gemeente  - nie  net  deur  ons  hande-arbeid  nie  - 
maar  ook  deur  ons  denke  en  woorde. 

Laat  ons  dan  nie  moeg  word  om  goed  te  doen  n/e,  want  as  ons  nie  versiap  nie, 
sal  ons  op  die  bestemde  tyd  ook  die  oes  insamel  (Gal  6:9). 

Gemeente  Pongola 


1 . Inleiding 

Die  eerste  afdeling  van  die  verhaal  van 
Pongola  gemeente  kan  vergelyk 
word  met  die  skeppingsverhaal  in 
Genesis.  In  die  begin  was  alles  woes 
en  leeg.  Daar  was  nie  veel  van  'n  organisatoriese 
struktuur  nie  en  die  bearbeiding  van  die  ge- 
meente  is  nie  op  ’n  gereelde  basis  waargeneem 
nie.  Met  verloop  van  tyd  is  die  gemeente  gestig 
en  het  alles  vorm  begin  aanneem.  Die  gemeente 
het  ook  rondgeswerf  van  een  ring  na  ’n  ander. 
In  die  beginjare  was  Pongola  deel  van  die  ring 
van  Volksrust,  toe  later  deel  van  die  ring  van 
Standerton  en  later  die  ring  van  Pietermaritz- 
burg.  Die  era  van  1955-1965  kan  met  reg  as  ’n 
eenheid  beskou  word,  naamlik  die  ontwikke- 
lingsfase.  Dit  beskryf  die  ontwikkeling  van 
Pongola  as  ’n  selfstandige  Hervormde  gemeente. 
Tot  en  met  1965  was  Pongola  deel  van  die  ring 
van  Pietermaritzburg  en  in  kombinasie  met 
Newcastle  en  Vryheid  (Noord-Natalstreek).  Die 
gemeente  is  bedien  deur  di.  JA  Don,  RP  Botha 
en  AJG  Dreyer. 

In  1966  breek  ’n  nuwe  era  aan  toe  Pongola  ’n 
kombinasie  met  Piet  Retief  en  Amsterdam  gesluit 
het  en  terselfdertyd  deel  geword  het  van  die 
ring  van  Trichardsfontein.  Die  volgende  25  jaar 
is  Pongola  in  hierdie  kombinasie  en  deel  van  die 
ring  van  Trichardsfontein.  Hierdie  tydperk  kan 
beskryf  word  as  die  groeifase  van  die  gemeente. 
Aan  die  einde  van  1989  en  begin  1990  is  die  ring 
van  Chrissiesmeer  gevorm  met  elf  gemeentes, 
waarvan  Pongola  deel  is.  Pongola  het  in  1990  ’n 
selfstandige  gemeente  geword  met  ’n  eie  pasto- 
rie  en  predikant.  Dit  is  die  verwesentliking  van 
’n  droom  en  ideaal  wat  reeds  in  1965  begin  het. 
Dit  is  die  stabiliseringsfase  van  die  gemeente. 

Na  aanleiding  van  bogenoemde  is  dit  duidelik 
dat  Pongola  Gemeente  nou  na  50  jaar  by  ’n 
belangrike'kruispad  of  rubicon  gekom  het,  wat 
ons  moet  oorsteek.  Ons  moet  besluit  oor  die 
pad  voorentoe  - die  volgende  dekade  en  fase  in 
ons  geskiedenis.  Dit  is  ’n  oop-einde  vraag:  Gaan 
ons  groei  of  gaan  ons  stagneer? 

2.  Genesis:  In  die  begin 

(1955-1965) 


2.1  Gemeente-stigting 
(21  Mei  1955) 

Uit  die  eerste  beskikbare  notule  van  Pon- 
gola  (5  Desember  1954)  kan  afgelei  word 
dat  Pongola  net  ’n  wyk  van  Piet  Retief 
was.  Verder  kan  afgelei  word  dat  die 
kommissie  van  Pongola  die  ringskom- 
missie  van  Volksrust  per  brief  versoek  het 
om  af  te  stig  en  sodoende  ’n  gemeente  te 
vorm.  Ds.  JA  Don  was  die  voorsitter  van 
bogenoemde  vergadering  en  ouderling  JP 
Joubert  die  skriba.  Die  wyk  van  Pongola 
het  sover  terug  as  1952  aansoek  gedoen 
om  ’n  stuk  grond  vir  ’n  kerkgebou,  maar 
geen  terugvoer  is  van  die  owerheid  ont- 
vang  nie.  Dit  blyk  uit  die  grondbrief  dat 
die  gemeente  erf  164  te  Pongola  op  19 
Desember  1955  aangekoop  het  vir  235 
pond  (Dorpstitel  nommer  34801/1955). 

Op  30  Januarie  1955  is  die  volle  kom- 
missie  van  Pongola  en  Piet  Retief  byme- 
kaar  om  die  afstigting  van  die  wyk  Pongo- 
la  te  bespreek;  Die  finansiële  situasie  van 
Pongola  blyk  toe  gesond  te  wees  en  dit 
het  die  stig  van  die  gemeente  geregver- 
dig.  Die  eerste  kerkraad  van  die  gemeente 
van  Pongola  is  op  die  gemeentevergade- 
ring  van  21  Mei  1955  gekies  (sommige 
kerkraadslede  van  die  wyke  is  herkies). 
Hulle  is  ouderlinge  JCL  du  Preez  en  JA 
Willemse  vir  Pongola  en  die  Magudu/ 
Nongoma  wyk  het  vakant  gebly.  Broe- 
ders  van  Buren  en  Lizamore  is  as  diakens 
verkies.  Die  finansiële  kommissie  het 
bestaan  uit  broeders  AJ  Meintjies,  PDF  la 
Grange,  JS  Bradley  en  JP  Joubert  as  skri- 
ba-kassier. 

Die  besluit  om  Pongola  af  te  stig  is  ge- 


neem  op  21  Mei  1955  te  Pongola  tydens 
’n  ringskommissie  vergadering  om  15:00. 
Die  voorsitter  van  die  vergadering  was 
ds.  PWA  Bierman  en  ds.  JJ  Smit  die  skri- 
ba.  Daar  is  ook  besluit  dat  ds.  JA  Don  net 
gewoonweg  bevestig  kon  word.  Ds.  JA 
Don  was  die  predikant  te  Piet  Retief.  (NS. 
Daar  is  geen  foto  van  ds.  JA  Don  in  die 
kerk  beskikbaar  nie). 

2.2  Die  Gemeentelike 

bearbeiding  en  bediening 

i)  Ds  JA  Don  (1955-1956) 

Die  bediening  van  Pongola  is  gereël  deur 
die  kerkraadsvergadering  op  4 Junie 
1955.  Aanvanklik  is  ’n  oggenddiens  die 
eerste  Sondag  van  die  maand  en  ’n  aand- 
diens  die  derde  Sondag  van  die  maand 
gehou.  Nagmaalsdienste  is  drie  keer  per 
jaar  gehou  en  het  oor  ’n  hele  naweek  ge- 
strek.  Die  voorbereidingsdiens  was  Sater- 
dagaand  om  19:00;  die  nagmaalsdiens  is 
om  08:30  en  die  dankseggingsdiens  om 
15:00  die  Sondag  gehou.  Die  kategese  is 
in  hierdie  vroeë  stadium  deur  die  Neder- 
duitse  Hervormde  of  Gereformeerde 
Kerk  gehou.  Daar  is  besluit  dat  die  Her- 
vormde  Kerk  dit  voortaan  self  sou  behar- 
tig.  Pongola  se  finansies  is  volgens  ds.  Don 
gesond,  terwyl  Piet  Retief  en  Amsterdam 
sukkel.  Uit  die  notule  van  16  Oktober 
1955  en  29  Januarie  1956  is  dit  duidelik 
dat  ’n  volwaardige  Sondagskool  nou  ge- 
vestig  is  en  dat  dit  deur  die  kerkraad 
aangebied  is. 

Die  eredienste  in  Pongola  is  in  die  hostel- 
saal  gehou  (vgl  notule  van  29  Januarie 
1956).  Op  die  gemeentevergadering  van 

16  Junie  1956  is  die  saak  van  gesamentlike 
nagmaal  deur  die  broeders  en  susters  ter 
tafel  gelê.  Die  gebruik  was  dat  eers  die 
broeders  en  dan  die  susters  nagmaal  ge- 
bruik.  Die  voorsitter  het  gemeld  dat  daar 
geen  Bybelse  gronde  bestaan  vir  sodanige 
gebruik  nie.  Daar  is  besluit  dat  dit  elke 
lidmaat  vrystaan  om  te  handel  soos  hulle 
dit  goed  dink. 

Op  27  Julie  1956  het  ds.  JM  Fourie  die 
akte  van  losmaking,  na  twee  jaar  se  diens, 
aan  ds.  JA  Don  gegee.  Ds.  JM  Fourie  tree 
as  konsulent  en  voorsitter  van  die  verga- 
dering  op. 

ii)  Ds  RP  Botha  (1956-1959) 


Op  15  September  1956  is  ds.  RP  Botha  be- 
roep  na  die  kombinasie  en  na  Pongola. 
Hy  het  op  10  November  1956  as  voorsit- 
ter  van  die  kerkraad  op  Pongola  oorge- 
neem. 

Op  9 Februarie  1956  is  die  gemeente  se 
wyke  herstruktureer  sodat  die  Natalkant 
’n  wyk  vorm  met  ouderling  ZJG  Benade 
en  diaken  JS  Bradley.  Die  wyk  sluit  Nbn- 
goma  en  Hlabisa  in.  Golela  het  ook  nou 
’n  wyk  gevorm  met  broeder  AJ  Meintjies 
as  ouderling  en  broeder  JJ  Snyman  as  dia- 


ken.  Die  doel  was  om  die  gemeente  beter 
te  bearbei  en  te  bedien.  Dit  het  ook  die 
las  van  die  huidige  kerkraad  verlig.  Die 
gemeente  het  dus  nou  uit  vier  wyke  be- 
staan. 

Die  Sondagskool  is  ook  nou  sterk  gevestig 
met  diaken  JS  Bradley  en  broeder  JCL  du 
Preez  as  die  kategete  (vgl  notule  van 
kerkraad  9 Februarie  1958).  Op  31  Mei 
1959  ontvang  ds.  RP  Botha  die  akte  van 
losmaking  van  ds.  JM  Fourie. 

iii)  Vakant  (1959-1962) 

Die  volgende  paar  jaar  is  ’n  baie  moeilike 
tyd  in  Pongola  se  geskiedenis.  Die  ge- 
meente  was  vir  byna  vier  jaar  vakant  en 
moes  tevrede  wees  met  dienste  op  onge- 
reelde  tye  deur  konsulente  en  besoekende 
predikante  van  die  susterskerke.  Die  kon- 
sulente  moes  onder  moeilike  omstandig- 
hede  baie  gemeentes  oor  lang  afstande 
bedien. 

Teen  1 Mei  1960  het  die  kerkraad  nog 
steeds  nie  ’n  predikant  beroep  nie  en 
neem  die  konsulent,  ds.  JM  Fourie,  die 
eredienste  waar.  Op  25  Februarie  1961  is 
die  hele  kerkraad  herkies,  behalwe  ouder- 
ling  JCL  du  Preez.  Die  kerkraad  is  ouder- 
linge  JA  Willemse,  AJ  Meintjies  en  JS 
Bradley.  Die  diakens  is  PDF  la  Grange, 
ACJ  Kruger  en  KFW  Smit.  Op  30  April 
1961  is  gemeld  dat  ds.  JJ  Engelbrecht  van 
Ermelo  sal  help  met  die  bediening  in 
Pongola. 

iv)  Dr.  AJG  Dreyer  (1962-1965) 

Op  20  Augustus  1961  het  die  gemeente- 
vergadering  onder  leiding  van  ds.  JJ  Ma- 
rais  ’n  poging  aangewend  om  ’n  kombi- 
nasie  te  sluit  met  Vryheid  en  Newcastle. 
Op  die  kerkraadsvergadering  van  25 
Augustus  1962  is  met  dankbaarheid  be- 
kend  gemaak  dat  dr.  AJG  Dreyer  die  be- 

Dr  AJG  Dreyer 


roep  na  die  kombinasie  aangeneem  het. 
Die  bogenoemde  kombinasie  is  op  die  ge- 
meentevergadering  van  25  Augustus  1962 
aanvaar.  Ouderlinge  JA  WiIIemse  en  JS 
Bradley  het  verantwoordelikheid  geneem 
vir  die  Sondagskool  (vgl  notule  van  die 
kerkraad  18  November  1962). 

Die  kerkraad  het  op  17  Maart  1963  besluit 
om  lidmate  by  Jozinidam  te  gaan  op- 
spoor,  sodat  hulle  by  die  gemeente  betrek 
kan  word.  Verder  het  die  kerkraad  gereël 
vir  ’n  kollektant  op  Hluhluwe,  sodat  geld 
ingesamel  kan  word  om  ’n  teologiese  stu- 
dent  in  staat  te  stel  om  hulle  te  bearbei.  ’n 
Ouderling  en  diaken  is  ook  gekies  en 
bevestig  vir  die  wyk. 

Broeder  JP  Joubert  is  vervang  as  skriba- 
kassier  deur  broeder  SC  Cronje  (jnr).  Op 
23  Junie  1963  het  die  gemeente  die  vol- 
gende  finansiële  komitee  gekies,  naamlik: 
broeders  PDF  la  Grange,  AJ  Meintjies,  JP 
Joubert,  CJ  Lourens,  CA  Smith  en  JCL  du 
Preez. 

Die  kerkgebou  is  op  14  September  1963  in 
gebruik  geneem  en  daar  is  besluit  dat  die 
Gereformeerde  Kerk  die  gebou  kan  ge- 
bruik  vir  hulle  eredienste.  Wanneer  be- 
soekende  predikante  van  die  susterskerke 


eredienste  gehou  het,  het  almal  dit  byge- 
woon. 

Die  kerkraad  van  Pongola  het  op  23  Mei 

1964  ’n  brief  van  die  skriba  van  Piet  Retief 
ontvang  waarin  hulle  Pongola  versoek 
het  om  in  te  stem  tot  ’n  nuwe  kombinasie 
met  Piet  Retief.  Die  saak  is  uitgestel  tot  ’n 
latere  datum  sodat  dit  behoorlik  bespreek 
kan  word.  Op  22  Augustus  1964  het  die 
kerkraad  van  Pongola  eenparig  besluit 
om  in  kombinasie  met  Newcastle  te  bly. 
Die  gemeente  het  dus  deel  gebly  van  die 
ring  van  Pietermaritzburg.  Op  24  No- 
vember  1964  is  die  eerste  kerkraads-ver- 
gadering  gehou  waarvan  in  die  notule 
melding  gemaak  word  van  ’n  ringsvisita- 
sievergadering.  Die  voorsitter  was  ds.  JC 
Kruger  van  Durban.  Eredienste  is  elke 
vierde  Sondag  en  aanddienste  op  die  vyf- 
de  Sondag  gehou.  Die  sakramente  is  ook 
gereeld  bedien.  Die  Hervormde  Kerk  het 
geen  leesdienste  deur  die  ouderlinge 
gehou  nie.  Die  visitasiekommissie  het  die 
kerkraad  egter  versoek  om  aandag  te  gee 
aan  die  leesdienste  in  die  gemeente. 

Die  kerkraad  van  Pongoia  het  op  24  Ok- 
tober  1964  besluit  om  onder  dieselfde 
voorwaardes  voort  te  gaan  met  die  kom- 
binasie  met  Newcastle  totdat  die  gemeen- 
te  self  kan  beroep.  Die  Kommissie  van  die 
Algemene  Kerkvergadering  het  ’n  subsidie 
van  R1500  toegestaan,  indien  Pongola  ’n 
predikant  sou  beroep.  Ouderling  JS  Brad- 
ley  het  die  moeilike  omstandighede  van 
die  boeregemeenskap  beskryf,  maar  stel 
dat  as  elke  huisgesin  R300  per  jaar  bydra, 
hulle  ’n  standplaas  sal  kan  bekostig, 

Die  kerkraad  vergader  op  31  Oktober 

1965  met  die  doel  om  ’n  predikant  te 
beroep.  Die  koste-implikasies  van  die 
besluit  is  ter  tafel  gelê  en  daar  is  in  begin- 
sel  besluit  om  ’n  predikant  te  beroep,  son- 
der  om  nou  alreeds  ’n  tyd  te  bepaal.  Die 
kostes  van  die  bou  van  ’n  pastorie  is  ook 
in  ag  geneem.  Die  bediening  op  Hluhluwe 
het  ook  gegroei  en  die  wyk  het  fondse 

ingesamel  om  ’n  erf  te  koop,  sodat  ’n 
kerk  gebou  kan  word. 

Die  dorpswyk  in  Pongola  is  in  twee  gedeel 
en  kerkraadslede  is  vir  die  wyk  voorgestel. 
Dit  blyk  dus  dat  daar  groei  in  die  gemeen- 
te  is.  Op  28  November  1965  het  die  kerk- 
raad  besluit  op  voorstel  van  ouderling  JS 
Bradley  om  weens  die  moeilike  finansiële 
tye,  nie  nou  ’n  pastorie  te  bou  of  te 
beroep  nie.  Die  voorsitter,  dr.  AJG  Dreyer, 
het  daarop  gewys  dat  die  situasie  nie  so 
sleg  is  as  wat  geskilder  word  nie.  Daar  was 
’n  groei  in  die  getal  amptenare  en  salaris- 
trekkers,  asook  die  bydraes  van  Hluhluwe 
af.  Die  entoesiasme  van  die  gemeente 
moet  lewendig  gehou  word. 

Samevattend  kan  dus  gestel  word  dat  die 
tydperk  van  1955-1965  ’n  ontwikkelings- 
fase  van  die  gemeente  was.  Die  gemeente 
het  groter  geword  en  daar  was  verskeie 
groeipunte  in  die  gemeente.  Die  gemeen- 
te  het  meer  wyke  begin  vorm  en  struk- 
tuur  begin  aanneem.  Daar  is  op  ’n  meer 
gereelde  basis  eredienste  gehou  en  huis- 
besoek  gedoen  om  in  die  gemeente  se 
geestelike  behoeftes  te  voorsien. 

2.3  Die  kerkbouproses 

Op  3 Julie  1955  is  die  skriba  opdrag  gegee 
om  volledige  besonderhede  te  verkry  oor 
die  voorwaardes  vir  die  aankoop  en  be- 
taling  van  die  kerkgrond.  Op  16  Oktober 

1955  het  ds.  JA  Don  berig  dat  die  susters- 
vereniging  (soos  per  notule)  die  balans 
van  die  agterstallige  bedrag  op  die  grond 
sal  betaal.  Na  aanleiding  van  die  notule 
van  16  Oktober  1955  kan  afgelei  word 
dat  daar  reeds  bouplanne  vir  die  kerk  op- 
getrek  is,  wat  in  Pretoria  voorgelê  moet 
word.  Die  kerkraad  het  op  29  Januarie 

1956  besluit  om  ’n  boufonds  op  die  been 
te  bring,  sodat  ten  minste  een  derde  van 
die  boukoste  ingesamel  kan  word,  voor- 
dat  hulle  met  die  bou  van  die  kerk  sal 
begin. 


Uit  die  notule  van  die  gemeentevergade- 
ring  van  9 Februarie  1957  blyk  dat  die  ge- 
meente  die  grond  afbetaal  het  en  nou  in 
besit  is  van  ’n  grondbrief.  Ds.  RP  Botha 
het  die  gemeente  gemaan  om  skouer  aan 
die  wiel  te  sit,  om  sodoende  die  fondse 
bymekaar  te  maak  om  die  kerk  te  bou. 
Dit  hang  alles  net  van  hulle  af.  Op  10 
Augustus  1958  het  die  gemeentevergade- 
ring  die  bouplanne  goedgekeur  en  is  daar 
besluit  om  kerk  te  bou.  Daar  is  ook  besluit 
om  basaar  te  hou  sodat  £ 1000  per  jaar 
op  die  kerk  afbetaal  kan  word.  Op  31 
Augustus  1958  het  die  gemeentevergade- 
ring  ’n  boukommissie  gekies  bestaande  uit 
ouderling  JCL  du  Preez  en  diaken  JS  Brad- 
ley  en  broeders  ACJ  Kruger  en  JP  Joubert 
namens  die  gemeente. 

Die  kerkraadsvergadering  van  8 Februarie 
1959  het  op  voorstel  van  ouderling  JS 
Bradley  besluit  dat  die  bou  van  die  kerk 
eers  gestaak  word,  totdat  meer  sekerheid 
oor  onkostes,  pryse,  ensovoorts  verkry  is. 
Vanaf  12  April  1959  tot  31  Mei  1959  het 
die  kerkraad  steeds  gewag  dat  geskikte 
kontrakteurs  gevind  word  om  die  kerk  te 
bou.  Op  die  kerkraadsvergadering  van  9 
Augustus  1959  het  die  konsulent,  ds.  JM 
Fourie,  die  kerkraad  aangemoedig  om  nie 
moed  te  verloor  nie  en  met  nuwe  ywer 
die  projek  aan  te  pak  en  die  boufondse  in 
te  samel.  Ouderling  JCL  du  Preez  het  die 
voorsitter  ondersteun.  Ds.  JM  Fourie  het 
sy  konsulent-fooie  vir  die  boufonds  ge- 
skenk.  Teen  1 Mei  1960  het  die  boufonds 
’n  mooi  bedrag  onder  moeilike  omstan- 
dighede  beloop. 

Op  19  November  1962  is  weereens  ’n 
poging  aangewend  om  die  boukostes  te 
bepaal  van  die  bouplanne  van  die  argitek 
OA  Fischbeck.  Daar  is  bouers  van  Empan- 
geni  gevra  om  die  kostes  te  bereken.  Elke 
perseelhouer  het  beloof  om  R200  per 
‘jaar  by  te  dra  vir  die  boufonds.  Ouderling 
JS  Bradley  het  op  17  Februarie  1963  se  ge- 
meentevergadering  voorgestel  dat  dit  aan 
die  susters  oorgelaat  word  om  na  hulle 


goeddunke  die  banke  en  orrel  aan  te 
koop.  Die  gemeente  is  geneë  met  die 
voorstel.  Op  17  Maart  1963  het  die 
kerkraadsvergadering  besluit  om  ’n  oor- 
trokke  fasiliteit  van  R9  000  namens  die 
gemeente  by  Standard  Bank  te  kry  vir  die 
boukostes.  Die  gemeentelede  wat  beloof 
het  om  R200  per  jaar  vir  drie  jaar  te 
betaal,  het  self  reëlings  by  die  bank  getref 
om  dit  te  betaal.  Die  firma  Unie-Staal  is 
genader  oor  die  klagtes  van  die  kerkraad 
ten  opsigte  van  die  konstruksie  van  die 
kerk.  Die  argitek  se  hulp  is  ook  in  hierdie 
verband  ingeroep. 

Op  23  Junie  1963  het  die  gemeentever- 
gadering  besluit  dat  die  nuwe  kerkraad, 
wat  op  19  Mei  verkies  is,  met  die  inwy- 
ding  van  die  kerkgebou  bevestig  word. 
Die  vergadering  het  verdaag  en  vertrek 
na  die  kerkgebou  om  die  finale  verander- 
ings  wat  aangebring  moet  word,  te  be- 
spreek  (Dr.  AJG  Dreyer  is  die  voorsitter). 


Die  kerkgebou  is  ingewy  op  14  September 
1963  met  Psalm  118:22  as  teksvers,  wat 
dan  ook  op  die  gedenkplaat  aangebring 
is.  Die  inwyding  van  die  kerkgebou  het  ’n 
moeilike  tydperk  afgesluit  waarin  die  ge- 
meente  van  Pongola  ontwikkel  het  vanaf 
’n  wyk  van  Piet  Retief  tot  ’n  volwaardige 
gemeente  met  vier  wyke  en  kerkraadsle- 
de.  Dit  is  duidelik  dat  die  susters  ook  baie 
aktief  en  toegewyd  gewerk  het  aan  die 
totstandkoming  van  die  gemeente. 

As  oorgang  na  die  volgende  fase,  kan  ge- 
meld  word  dat  die  kerkraad  reeds  op  28 
Augustus  1964  besluit  het  dat  die  tyd  ryp 
is  om  ’n  boufonds  vir  ’n  eie  pastorie  te 
begin.  Dit  is  met  die  oog  op  ’n  selfstandi- 
ge  gemeente  en  eie  predikant.  Op  voor- 
stel  van  diaken  PDF  la  Grange  is  die  saak 
na  die  gemeentevergadering  verwys.  Op 
24  Julie  1965  het  die  kerkraad  eenparig  in 
beginsel  besluit  om  ’n  pastorie  op  die 
kerkerf  te  bou.  Die  besluit  is  later  hersien. 

3.  Pongola  groel  van 
krag  tot  krag 

(1966-1990) 


3.1  Groeiende  bearbeiding  in 
Pongola 

i)  Vakant  (1966-1967) 

Die  kerkraad  aan  die  begin  van  hierdie 
groeifase  soos  op  26  Januarie  1966  is 
ouderlinge  JS  Bradley,  J Myburgh,  SC 
Cronje  en  JP  Joubert.  Die  diakens  was 
PDF  la  Grange,  ACJ  Kruger,  AJ  Meintjies, 
MJ  de  Jager,  A Liebenberg,  J Benade  en  G 
Harmse.  Die  gemeente  het  mildelik  byge- 
dra  tot  die  barmhartigheidswerk  van  die 
kerk  en  open  selfs  ’n  afsonderlike  bankre- 
kening  vir  die  diakonie.  Die  kerkbywo- 
ning  is  swak  en  die  ouderlinge  is  versoek 
om  lidmate  te  besoek  en  op  te  roep  tot 
meelewing.  Daar  is  ook  besluit  om  ten 
minste  een  leesdiens  ’n  maand  te  hou. 

Op  29  Junie  1966  het  die  kerkraad  van 
Pongola  vergader  om  oor  ’n  kombinasie 
met  Piet  Retief  te  besluit.  Die  kerkraad  is 
eenparig  ten  gunste  van  so  ’n  kombinasie. 
Pongola  het  een  derde  van  die  totale 
traktement  betaal.  Daar  is  een  maand 
twee  eredienste  en  die  volgende  maand 
een  erediens  gehou.  Die  kombinasie  is 
jaarliks  hernu.  Hierdie  kombinasie-oor- 
eenkoms  is  die  begin  van  ’n  nuwe  tydperk 
in  Pongola  se  geskiedenis.  Die  kombinasie 
het  vir  25  jaar  van  krag  gebly,  totdat 
Pongola  in  1990  ’n  eie  selfstandige  stand- 
plaas  gevorm  het.  Tydens  die  kerkraads- 
vergadering  van  23  Augustus  1966  het 
ouderling  JS  Bradley  as  voorsitter  opge- 
tree  en  is  kommer  uitgespreek  oor  die 
moontlike  vertrek  van  talle  lidmate.  Dit 


bemoeilik  die  finansiële  posisie  van  die 
gemeente  en  die  kombinasie  met  Piet 
Retief  (vgl  notule  van  7 September 
1966). 

Teen  20  November  1966  is  daar  nog  geen 
kombinasie  met  Piet  Retief  nie  en  het  ds. 
NJJ  van  Rensburg  opgetree  as  konsulent 
en  voorsitter  van  die  kerkraad.  Piet  Retief 
is  ook  vakant  en  sal  in  1967  beroep.  Die 
kerkraad  het  besluit  om  voort  te  gaan 
met  leesdienste  en  ds.  NJJ  van  Rensburg 
het  in  Januarie/Februarie  1967  huisbesoek 
gedoen.  Op  2 April  1967  is  die  wyke 
heringedeel  nadat  van  die  kerkraadslede 
verhuis  het  en  die  gemeente  kleiner 
geword  het.  Daar  is  nou  net  drie  wyke 
met  elkeen  ’n  ouderling  en  diaken. 

Op  5 Augustus  1967  het  ds.  AT  MacDo- 
nald  van  Bethal  as  konsulent  en  voorsitter 
van  die  kerkraad  opgetree.  Bethal  is  nou 
die  konsulent  van  Pongola  volgens  die 
besluit  van  die  ring  van  Trichardsfontein. 
Twee  beroepe  na  bogenoemde  Pongola/ 
Piet  Retief-kombinasie  het  misluk.  Die 
ringsvisitasievergadering  van  21  Augustus 
1967  het  ten  doel  gehad  om  die  kerkraad 
te  onderskraag  in  hulle  dienswerk  en  om 
verkeerdhede  reg  te  stel.  Die  skriba,  broe- 
der  JP  Joubert  is  ook  versoek  om  die 
notules  breedvoeriger  op  te  teken.  Dit 
dien  vermeld  te  word  dat  daar  baie  min 
historiese  feite  in  die  notules  weerspieël 
word.  Op  5 November  1967  is  daar  nog 
nie  ’n  predikant  wat  die  beroep  aange- 
neem  het  nie.  Ds.  AT  MacDonald  het  in- 
tussen  as  konsulent  die  bediening  vanaf 
Bethal  waargeneem. 

Hluhluwe  het  gevra  of  hulle  in  ’n  mate 
selfstandigheid  kan  kry  as  gevolg  van  die 
afstand.  Die  versoek  is  deur  Pongola  toe- 
gestaan.  Hulle  het  onder  leiding  van  oud- 
erling  F Liebenberg  hulle  eie  finansies 
gereël  en  het  met  die  toestemming  van 
die  konsulent,  hulle  eie  eredienste  ge- 
koórdineer. 


ii)  Ds.  MJJ  Redelinghuys 
(1968-1972) 


Op  24  Februarie  1968  het  ds.  MJJ  Rede- 
linghuys  sy  eerste  amptelike  kerkraadsver- 
gadering  te  Pongola  gehou  as  deel  van 
die  kombinasie.  Die  jaarverslae  is  voltooi 
en  die  susters  is  versoek  om  hulle  jaarver- 
slag  te  voltooi.  Op  13  Maart  1968  is  al  die 
registers  en  notules  nagegaan  en  jaarver- 
slae  finaal  goedgekeur.  Die  skriba,  broe- 
der  JP  Joubert  het  na  14  jaar  diens  as  skri- 
ba  bedank.  Later  is  broeder  JT  Benade 
verkies  as  skriba.  Volgens  die  notule  van 
25  Mei  1968  is  die  sieletal  132  en  78  bely- 
dende  lidmate. 

Op  23  November  1968  het  dit  duidelik  ge- 
blyk  dat  Pongola  se  finansiële  posisie  ge- 
sond  is.  Die  diakens  is  versoek  om  gereeld 
maandeliks  af  te  dra.  Daar  is  ook  ’n  reëling 
ingestel  dat  die  predikant  elke  tweede  jaar 


’n  Kersdiens  sal  hou  sodat  hy  die  ander 
jaar  by  sy  eie  familie  kan  deurbring.  Die 
kerkraad  het  op  22  Februarie  1969  gemeld 
dat  die  lidmatetal  met  17  verminder  moet 
word  na  74,  omdat  17  lidmate  nou  by 
Empangeni  ingeskakel  het.  Die  Sondag- 
skool  het  ook  baie  sterk  gefunksioneer 
onder  ouderling  JS  Bradley  se  sorg. 

As  gevolg  van  die  ywer  en  harde  werk 
van  die  kerkraad  is  daar  nog  drie  gesinne 
op  Mkuze  opgespoor,  wat  deur  die  kerk- 
raad  bearbei  is  (vgl  notule  op  23  Augustus 
1969).  Dit  het  finansieel  baie  goed  gegaan 
in  Pongola  en  die  gemeente  het  die  jaar 
met  ’n  surplus  afgesluit  (sien  notule  van 
22  November  1969). 

Hluhluwe  het  in  hierdie  tyd  afgestig  van 
Pongola  en  by  Empangeni  ingeskakel. 
Pongola  is  nou  redelik  gevestig  en  alle 
fasette  van  gemeentewees  kom  aan  die 
orde.  Die  gemeente  groei  nie  noodwen- 
dig  in  getalle  nie,  maar  in  standvastigheid 
en  ywer  vir  die  werk  van  die  Here.  Op  22 
Augustus  1970  het  ouderling  JP  Joubert 
berig  dat  dit  sy  laaste  kerkraadsvergader- 
ing  op  Pongola  sal  wees,  omdat  hulle  na 
Piet  Retief  verhuis.  HuIIe  was  bykans  21 
jaar  in  Pongola  en  het  diep  spore  getrap 
in  die  kerk  en  gemeenskap.  Die  jaar  1970 
was  ’n  geseënde  jaar  vir  Pongola  en  is  met 
’n  surplus  afgesluit.  Verder  het  die  ge- 
meente  ook  ’n  belegging  by  Sanlamtrust. 

Uit  ’n  kort  oorsig  van  1971  se  notules  blyk 
dit  dat  die  lidmate  in  die  gemeente  kom 
en  gaan.  Daar  is  twee  gesinne  by  Jozini 
opgespoor,  wat  ingeskakel  het  by  die 
gemeente.  Verder  blyk  dit  dat  die  finan- 
siële  bestuur  baie  noukeurig  hanteer  is. 
Die  gemeente  het  ruim  bydraes  gegee  aan 
alle  kerklike  instansies  en  het  al  hulle  ver- 
pligtinge  getrou  nagekom.  Op  21  Augus- 
tus  1971  het  die  kerkraad  sy  waardering 
teenoor  ds.  MJJ  Redelinghuys  uitgespreek 
vir  die  ywer  en  toewyding  waarmee  hy 
die  huisbesoek  in  die  gemeente  gedoen 
het.  Op  26  Februarie  1972  het  ds.  MJJ 

Redelinghuys  afskeid  geneem  van  Pongo- 
la  en  die  kerkraad  bedank  vir  die  goeie 
gesindheid  en  samewerking.  ’n  Nuwe 
predikant  is  op  12  Maart  1972  te  Piet 
Retief  beroep. 


iii)  Ds.  JH  Breytenbach  (1972-1975) 


r Op  19  Augustus  1972  het  ds.  JH  Breyten- 

bach  die  voorsitterskap  van  Pongola  se 
kerkraad  oorgeneem.  Hy  is  nou  die  pre- 
dikant  van  Pongola/Piet  Retief-kombina- 
sie.  Uit  bogenoemde  notule  blyk  dit  dat 
Pongola  geld  op  belegging  het  en  dat 
hulle  dit  op  voorstel  van  ds.  JH  Brey- 
tenbach  by  die  kerkkantoor  belê  het.  Op 
25  November  1972  het  broeder  JT  Bena- 
de  na  ses  jaar  diens  as  skriba,  bedank. 
Broeder  JPLM  Steenkamp  is  as  skriba  ver- 
kies.  Dit  blyk  verder  uit  die  notules  dat  al 
meer  en  meer  mense  na  Pongola  toe 
gekom  het,  wat  daartoe  gelei  het  dat  daar 
groei  in  die  gemeente  is.  Die  kategese  het 
t ook  baie  aandag  geniet  en  het  goeie  vrug 

gelewer  op  die  harde  werk  van  ouder- 
linge  JS  Bradley  en  JA  Willemse.  Ouder- 
a ling  PDF  la  Grange  het  op  23  Februarie 

1973  gestel  dat  dit  feitlik  onmoontlik  is 
om  altyd  saam  met  die  susterskerke  nag- 
^ maal  te  vier.  Ds  JH  Breytenbach  bevestig 

j^'  die  feit  en  het  aandag  gegee. 


In  feitlik  elke  notule  is  die  saak  van  ge- 
meentegrense  en  ’n  kaart  daarvan,  geop- 
per.  Op  23  Februarie  1974  berig  ds.  JH 
Breytenbach  dat  hy  meeste  van  die  pro- 
bleme  rondom  die  gemeentegrense  opge- 
los  het.  Vryheid  en  Empangeni  het  die 
saak  so  aanvaar,  maar  die  ringskommissie 
het  nog  nie  terugvoer  gegee  nie.  Op 
grond  van  sy  grootte  het  Pongola  nie 
afsonderlike  ouderlinge  en  finansiële  ko- 
miteevergaderings  gehou  nie.  Alle  sake  is 
deur  die  hele  kerkraad  hanteer  (vgl  notule 
van  10  Junie  1973). 

Die  Algemene  Kerkvergadering  se  besluite 
het  ook  swaar  geweeg  in  Pongola,  siende 
daar  ’n  buitengewone  kerkraadsvergade- 
ring  gehou  is  op  10  Junie  1973  wat  die 
besluite  breedvoerig  bespreek  het. 

Die  ringsvergadering  van  1974  is  op  1-2 
Mei  1974  te  Pongola  gehou.  Mev.  Brad- 
ley  is  deur  die  kerkraad  benoem  as  same- 
roepster  van  die  susters  wat  die  tee  en 
maaltye  gereël  het.  Op  8 Desember  1974 
is  broeder  JTJ  Wolmarans  as  skriba  van 
die  gemeente  verkies. 

Op  1 Maart  1975  is  die  gemeente  in  agt 
wyke  ingedeel.  Tot  nou  toe  was  daar  net 
ongeveer  3 of  4 wyke.  Die  wyksindeling 
is  soos  volg:  Wyk  1 Suikermeule:  Diaken 
JJ  Snyman;  Wyk  2 Pongola  dorp:  Diaken 
PW  Visagie  (jnr);  Wyk  3 Magudu  omge- 
wing:  Diaken  JTJ  Wolmarans;  Wyk  4 
Nongoma:  Diaken  NMJ  van  Rensburg; 
Wyk  5/6  Jozini/Mkuze/Ubombo:  Ouder- 
ling  JA  WiIIemse;  Wyk  7 Golela:  Ouder- 
ling  JCS  Oberholzer;  Wyk  8 Persele/ 
Swaziland:  Ouderling  PDF  la  Grange. 

Op  12  Februarie  1977  is  die  wyke  weer 
geherstruktureer  en  Nongoma  het  weg- 
geval.  HuIIe  skakel  by  Vryheid  in.  Daar  is 
ook  nog  bykomende  kerkraadslede 
verkies,  naamlik  as  ouderlinge  JT  Benade 
(Magudu),  SG  Pretorius  (Mkuze);  en  as 
diakens  PW  Visagie  (Pongola)  en  MG 
Coetzer  (Jozini). 

Op  22  Junie  1975  het  ds.  JH  Breytenbach 
die  akte  van  losmaking  van  ds.  LMP 
Swanepoel  te  Pongola  ontvang.  Hy  was 
drie  en  ’n  half  jaar  werksaam  in  Pongola. 
Die  eredienste  is  nou  om  die  beurt  deur 
ds.  LMP  Swanepoel  en  ds.  RM  Naude 
gehou.  Ouderling  JS  Bradley  wat  vir  baie 
jare  as  ouderling  en  kategeet  in  Pongola 
diens  gedoen  het,  het  na  Walvisbaai  ver- 
huis.  Op  29  November  1975  het  ouder- 
ling  JA  WiIIemse  Pongola  verlaat.  Ook  hy 
het  lank  in  Pongola-gemeente  diens  ge- 
doen  en  met  sy  ywer  en  toewyding,  diep 
spore  getrap.  Hulle  het  na  Bronkhorst- 
spruit  verhuis  (sien  notule  van  18  Januarie 
1981). 

iv)  Ds.  HPF  Kern  (1976-1979) 


Ds.  HPF  Kern  is  op  16  Januarie  1976  deur 
die  Gemeente  Pongola  ontvang  en  die 
volgende  dag  bevestig  as  predikant.  Hy  is 
die  jongste  predikant  in  die  Hervormde 
Kerk.  Op  25  Januarie  1976  het  ds.  HPF 
Kern  as  voorsitter  van  die  kerkraad  in 
Pongola  oorgeneem.  Hy  is  deur  ds.  RM 
Naude  aan  die  kerkraad  voorgestel.  Op 
dieselfde  vergadering  het  die  kerkraad 
planne  goedgekeur  vir  ’n  nuwe  deel  wat 
by  die  kerk  gebou  gaan  word.  Op  15 
Augustus  1976  is  die  kombinasie-ooreen- 


koms  met  Piet  Retief  en  Amsterdam  ge- 
wysig  sodat  Piet  Retief  40%,  Pongola 
30%  en  Amsterdam  30%  bydra.  Verder 
is  besluit  dat  die  ouderlinge  die  dankof- 
ferlyste  na  die  lidmate  sal  neem  om  so- 
doende  die  spesiale  dankoffer  in  te  samel. 

In  die  tydperk  van  1976-1978  het  baie  lid- 
mate  gekom  en  gaan  en  was  daar  ook 
baie  wisseling  van  kerkraadslede.  Maar 
ten  spyte  van  dit  alles  het  die  gemeente 
stabiel  gebly  en  was  dit  finansieel  gesond. 
Ds.  HPF  Kern  het  vertel  dat  by  die  eerste 
ringsvergadering  wat  hulle  in  Evander 
bygewoon  het,  het  Pongola  die  laagste 
gemiddelde  inkomste  per  lidmaat  in  die 
ring  van  Trichardsfontein  gehad.  Die  80 
lidmate  het  koppe  bymekaar  gesit  en  by 
die  volgende  ringsvergadering  was 
Pongola  die  gemeente  met  die  hoogste 
inkomste  per  lidmaat.  Dit  het  die  ge- 
meente  se  selfbeeld  baie  goed  gedoen  en 
daar  was  ’n  bereidheid  om  verder  te 
beplan.  Uit  die  notules  blyk  duidelik  dat 
Pongola  ruim  bygedra  het  vir  barmhar- 
tigheidsdiens  en  vir  hulpbehoewende 
mense.  Daar  is  selfs  klere  gekoop  vir 
kinders  wat  gedoop  moes  word.  Daar  is 
ook  gereeld  basaar  gehou. 

Eredienste  en  sakramente  is  gereeld  be- 
dien  en  huisbesoek  is  gedoen.  Daar  was 
net  een  Sondagoggend  per  maand  ’n  ere- 
diens  in  Pongola  en  twee  Sondagaand- 
dienste.  Pongola  het  altyd  meer  as  hulle 
deel  bygedra  tot  die  kombinasie-oor- 
eenkoms.  Op  10  Junie  1979  is  die  akte 
van  losmaking  aan  ds.  HPF  Kern  gegee 
deur  ds.  FJ  Boshoff  van  Ermelo. 


v)  Ds.  S Pretorius  (1979-1980) 

Op  5 Augustus  1979  het  ds.  S Pretorius 
oorgeneem  as  voorsitter  van  Pongola- 
kerkraad.  Uit  die  notules  blyk  dat  die  by- 
woning  van  aanddienste  swak  is  en  is  die 
gemeente  opgeroep  tot  beter  bywoning 
en  meelewing.  Die  wyke  is  weer  herin- 

gedeel  en  verminder  tot  vyf:  Wyk  1 Pon- 
gola  Suikermeule;  Wyk  2 Pongola-dorp; 
Wyk  3 Natal;  Wyk  4 Jozini/  Mkuze;  Wyk 
5 Golela,  Swaziland  en  Pongola  persele. 

Die  kerkraad  van  hierdie  tydperk  is  soos 
volg;  Ouderlinge  PDF  la  Grange,  JL 
Kruger,  DJ  Jansen,  JW  van  Rooyen  en  SC 
Cronje.  Die  diakens  is  PW  Visagie,  SJL  van 
den  Berg,  RG  van  der  Linde,  JGF  Bender 
en  K van  Greunen.  Broeder  JTJ  Wolma- 
rans  het  bedank  as  skriba  en  diaken  van 
die  gemeente  (sien  13  Februarie  1980). 
Ds.  S Pretorius  was  net  ’n  wyle  in  die 
kombinasies  werksaam  totdat  hy  in  1980 
bedank  het.  Ds.  FJ  Boshoff  het  as  kon- 
sulent  vanaf  13  Februarie  1980  in  Pongola 
diens  gedoen.  Op  13  Julie  1980  is  broeder 
SJL  van  den  Berg  as  skriba  van  die  ge- 
meente  verkies.  Dit  is  ’n  pos  wat  hy  tot 
vandag  toe  beklee  (behalwe  vir  1994  toe 
hulle  in  Lothair  was).  Ds.  FJ  Boshoff  het 
ook  ’n  kaart  voorgelê  wat  die  gemeente- 
grense  duidelik  aangetoon  het.  Op  27 
November  1980  het  die  kerkraad  voor- 
berei  om  die  nuwe  predikant  te  ontvang. 

vi)  Ds.  DS  Smit  (1981-1990) 


Op  18  Januarie  1981  het  ds.  DS  Smit  by 
Pongola  oorgeneem  as  voorsitter  van  die 


kerkraad  en  predikant  van  die  kombi- 
nasie.  Hy  het  in  Piet  Retief  gewoon.  In 
hierdie  stadium  is  die  reëling  dat  daar  in 
Pongola  twee  oggenddienste  en  een 
aanddiens  per  maand  gehou  word.  Die 
wyke  en  kerkraad  sien  op  hierdie  tydstip 
soos  volg  daarna  uit;  Wyk  1;  Ouderling 
DJ  Jansen  en  WC  Smith;  Wyk  2;  JL  Kruger 
en  AH  Duvenage;  Wyk  3:  JT  Benade  en 
JGF  Bender;  Wyk  4:  JW  van  Rooyen  en 
RG  van  der  Linde;  Wyk  5;  PDF  la  Grange 
en  SJL  van  den  Berg.  In  wyk  twee  is  SC 
Cronje  vervang  deur  JL  Kruger. 

Dit  dien  vermeld  te  word,  dat  daar  goeie 
betrekkinge  tussen  die  susterskerke  be- 
staan  het.  Twee  ouderiinge  van  die  Her- 
vormde  Kerk  het  die  ontvangs  van  ds. 
Ferreira  van  die  NG  Kerk  bygewoon. 
Verder  het  ’n  NG  Kerk  lidmaat  ’n  bees  vir 
die  Hervormde  Kerk  geskenk  tydens  ons 
verkoping.  Op  22  Junie  1981  is  berig  van- 
af  die  ringsvergadering  dat  Amsterdam- 
gemeente  opgehou  het  om  te  bestaan  en 
nou  ingeskakel  het  as  ’n  wyk  van  Piet 
Retief. 

Alhoewel  die  susters  ’n  reuse  bydrae  ge- 
lewer  het  ten  opsigte  van  die  groeiproses 
van  die  gemeente  en  die  oprigting  van 
die  kerkgebou,  was  daar  nog  nie  ’n  for- 
mele  NHSV-tak  in  Pongola  nie.  Op  25 
Mei  1982  het  die  ringsvergadering  Pon- 
gola  versoek  om  ’n  poging  aan  te  wend 
om  ’n  NHSV-tak  hier  te  stig.  Op  31  Augus- 
tus  1983  het  die  susters  teen  die  stigting 
van  ’n  NHSV-tak  in  Pongola  besluit. 

In  1982  was  dit  die  Hervormers  se  beurt 
om  Geloftefees  te  reël  en  het  prof.  JP 
Oberholzer  die  diens  en  feesrede  tydens 
die  geleentheid  gelewer. 

In  1984  is  Pongola  ook  deur  die  sikloon 
Domoina  getref  wat  baie  vloedskade 
veroorsaak  het.  Gelukkig  het  nie  een  van 
die  Hervormers  ernstige  skade  opgedoen 
nie. 

Die  kerkraad  soos  op  19  Junie  1985  was  soos  volg  van  links  na  regs:  WS  Coetzer; 
AH  Duvenage;  PDF  la  Grange;  ds.  DS  Smit;  WC  Smith;  EA  Schoeman;  CH  Smith; 
SJL  van  den  Berg  (Afwesig  is  CP  Smit;  FA  Booyse  en  BRJ  du  Preez). 


Tydens  hierdie  vergadering  het  ouderling 
WS  Coetzer  voorgestel  dat  die  predikant 
met  ’n  handdruk  sterkte  toegewens  word 
met  die  erediens  en  dat  daar  na  die  diens 
in  die  konsistorie  met  ’n  gebed  afgesluit 
word.  Dit  is  so  aanvaar  en  geld  tot  van- 
dag  toe.  Verder  is  daar  besluit  dat  daar  uit 
die  Nuwe  Bybelvertaling  voorgelees  sal 
word  en  dat  die  gesange  na  die  Wet  en 
belydenis  afgewissel  moet  word. 

Die  kategese  is  ook  sterk  aan  die  gang 
onder  die  leiding  van  ouderling  DJ  Jansen 
as  superintendent.  Die  kategete  is  susters  I 
van  den  Berg  en  Niemand.  Die  hoër- 
skoolkinders  is  deur  ds.  DS  Smit  in  Piet 
Retief  gekatkiseer  en  die  laerskoolkinders 
in  Pongola.  Die  kategese  was  dus  in  drie 
groepe  verdeel.  Soms  was  die  bywoning 
swak,  maar  die  standaard  hoog.  Die 
kategese  van  die  kinders  in  Vryheid  se 
hoërskole  het  altyd  ’n  probleem  gebly, 
siende  dat  Vryheid  op  15  Januarie  1986 
besluit  het  dat  hulle  nie  kans  sien  om  die 
koshuiskinders  in  die  week  te  katkiseer 
nie.  Op  31  Augustus  1983  is  ouderling  AH 
Duvenage  as  kategesehoof  gekies  in  die 
plek  van  ouderling  DJ  Jansen.  Die  kerk- 


raad  het  ook  die  kategete  aangestel  en 
ook  hier  het  daar  groot  wisseling  van 
mense  voortdurend  plaasgevind.  Op  10 
September  1986  het  ouderling  AH  Du- 
venage  bedank  as  kategesehoof  en  is 
ouderling  WS  Coetzer  eenparig  verkies. 
Op  16  November  1986  is  ’n  rekordgetal 
van  agt  katkisante  voorgestel  om  aange- 
neem  te  word  in  Pongola.  Vandag  is  vyf 
van  die  katkisante  steeds  lidmate  van 
Pongola-gemeente.  Hulle  is  TJ  Duvenage, 
AH  Duvenage,  SS  Bender  (Duvenage),  PG 
la  Grange  (Durand)  en  E van  den  Berg 
(Visser).  In  Januarie  1987  is  die  kategese 
in  drie  groepe  verdeel,  naamlik  voorskool 
en  graad  1 en  2;  standerd  1-7  en  standerd 
8 en  9 (belydende  groep).  Dit  is  duidelik 
dat  die  bywoning  van  die  kategese  en  ge- 
noeg  kategete  ’n  voortdurende  probleem 
is  wat  gekom  het  om  te  bly. 

Op  7 Mei  1986  het  die  kerkraad  besluit 
dat  alle  aanddienste  afgestel  word  as  ge- 
volg  van  die  veiligheidsituasie  in  ons  land. 
Op  21  Januarie  1987  het  suster  E Du- 
venage  bedank  as  kassiere  en  is  suster  AS 
du  Preez  aangestel  as  kassiere  van  die 
gemeente. 

3.2  Instandhouding  van  die  kerk 
en  ’n  eie  pastorie! 

Op  20  November  1966  is  die  argitek  ver- 
soek  om  die  bouplanne  van  die  pastorie 
te  voltooi  en  eers  te  hou  tot  ’n  latere 
datum.  Die  kerkraad  het  op  5 Augustus 
1967  besluit  om  die  bou  van  die  pastorie 
op  die  langebaan  te  skuif.  Op  23  Augustus 
1969  het  die  kerkraad  besluit  dat  daar 
veranderings  aangebring  moet  word  aan 
die  preekstoel  en  dat  ’n  tafeltjie  vir  die 
voorleser  gemaak  moet  word.  Die  vak- 
skool  van  Nongoma  is  gevra  om  ’n  kwo- 
tasie  te  gee  vir  die  maak  van  die  preek- 
stoel.  Die  kerk  het  die  hout  verskaf.  Op 
24  Februarie  1973  is  gevra  dat  die  paneel 
agter  die  preekstoel  met  ’n  houtpaneel 
vervang  word.  Ouderling  JS  Bradley  het 
op  26  Mei  1973  gerapporteer  dat  die 
sustersvereniging  ingestaan  het  vir  die 
kostes  van  die  preekstoel  en  die  houtpa- 
neel.  Teen  24  November  1973  is  daar  nog 
steeds  gesoek  na  skrynwerkers  wat  die 
werk  sal  doen.  Na  byna  vier  jaar  is  die 
houtpaneel  agter  die  preekstoel  aange- 
bring  deur  diaken  PW  Visagie  (jnr)  se 
skoonvader  (sien  notule  21  Februarie 
1976).  Dieselfde  skrynwerker  (broeder 
Day)  het  ook  die  veranderings  aan  die 
preekstoel  gemaak  (sien  notule  12 
Februarie  1977). 

As  teken  van  hulle  vrygewigheid  en  hulp- 
vaardigheid  het  Pongola  die  ekstra  ligte 
wat  hulle  nie  gebruik  het  nie,  aan  Am- 
sterdam  geskenk  wat  dit  met  dank  ont- 
vang  en  gebruik  het.  Op  27  November 
1971  is  gemeld  dat  ouderling  JA  Willemse 
die  opknapping  en  verf  van  die  kerk 
gereël  het  en  self  die  helfte  van  die  dak 
geverf  het.  Dit  is  duidelik  dat  die  kerkraad 
deeglike  oorweging  aan  die  verf  en  op- 
knapping  van  die  kerk  geskenk  het.  Dit 
het  byna  ’n  jaar  geneem  om  tot  uitvoer 
gebring  te  word.  In  1972  is  die  kerk  uitge- 
verf  en  is  die  lekkende  dak  van  die  kon- 
sistorie  reggemaak.  Die  lekkende  dak  is 
veroorsaak  deur  die  toring  wat  op  die 


dak  gestaan  het.  Die  lekkasie  het  ’n  voort- 
durende  probleem  gebly,  selfs  tot  in 
1978/1979  (sien  notules  12  November 
1978-  6 Februarie  1979).  Die  kerkraad  het 
toe  besluit  om  die  dak  te  herseël  en  so- 
doende  is  die  probleem  tydelik  opgelos. 
Die  toring  is  teen  24  Augustus  1980  her- 
stel,  maar  in  die  90's  finaal  verwyder. 

Op  11  Desember  1976  het  ouderling  PDF 
la  Grange  berig  dat  die  gesondheidskomi- 
tee  die  bouplanne  van  die  verandering  by 
die  kerk  goedgekeur  het.  Die  kerkraad  het 
gewag  vir  die  tenders  om  in  te  kom.  Op 
12  Februarie  1977  is  die  projek  op  die 
langebaan  geskuif.  Teen  9 Julie  1977  het 
die  kerkraad  besluit  dat  die  kerk  weer 
geverf  moet  word.  ’n  Maatskappy  van 
Pretoria  is  gevra  om  ’n  kwotasie  te  gee  en 
dit  is  so  aanvaar. 

In  1979  het  die  kerkraad  besluit  om  self  ’n 
stoorkamer  op  te  rig  vir  die  tuingereed- 
skap.  In  1981  het  die  saak  so  gevorder  dat 
planne  ingedien  is  by  die  gesondheid- 
skomitee  vir  goedkeuring.  Op  5 Septem- 
ber  1982  is  gemeld  dat  die  stoorkamer 
afgehandel  is. 

In  1980-1981  het  die  installering  van  waai- 
ers  aandag  geniet.  Teen  20  Maart  1983  is 
gerapporteer  dat  die  waaiers  deur  broe- 
der  D Opperman  geïnstalleer  is  en  die 
saak  is  nou  afgehandel. 

Op  7 Mei  1986  het  die  kerkraad  ’n  kwo- 
tasie  aanvaar  van  Gerhard  Barnard 
bouers  vir  die  opknapping  van  die  kerk. 
Die  pastorie/huis  wat  van  broeder  JL 
Kruger  aangekoop  is,  is  vanaf  21  Januarie 
1987  aan  Cargo  Carriers  verhuur  teen 
R600  per  maand.  Hulle  het  RIOO  per 
maand  minder  huur  betaal,  maar  dan 
doen  hulle  alle  onderhoud  en  verf  die 
huis  uit.  Die  kerkraad  het  vooraf  toege- 
sien  dat  alle  gebreke  herstel  is  en  omdat 
dit  ’n  kerkeiendom  is,  is  die  huurder  ver- 
soek  dat  alles  stigtelik  daar  sal  geskied. 
Die  kerkraad  het  die  erf  wat  ouderling 

AH  Duvenage  aan  hulle  geskenk  het  vir  R 
6 000  verkoop  en  op  die  verband  afbe- 
taal.  Die  kerk  het  bykans  twee  jaar 
gesukkel  om  die  erf  op  hulle  naam  gereg- 
istreer  te  kry,  sonder  sukses. 

3.3  Selfstandige 

predikant-standplaas 

Die  hoogtepunt  van  die  gemeente  se 
geskiedenis  is  die  totstandkoming  van  ’n 
eie  selfstandige  predikantstandplaas.  Dit 
was  ’n  lang  en  moeisame  proses  wat  deur 
die  volharding  en  toewyding  van  die  ge- 
meente  gerealiseer  het.  Daarom  is  hierdie 
proses  as  ’n  afsonderlike  afdeling  behan- 
del,  alhoewel  dit  deel  is  van  ds.  DS  Smit 
(1981-1990)  se  bedieningstyd  in  Pongola. 
Reeds  op  die  kerkraadsvergadering  van  5 
September  1982  het  ouderling  AH  Duve- 
nage  die  vorming  van  ’n  eie  predikant- 
standplaas  geopper.  Die  saak  is  ondersoek 
en  aan  die  gemeentevergadering  voorge- 
lê.  Die  huidige  inkomste  van  die  gemeen- 
te  is  in  hierdie  stadium  nie  genoeg  nie.  Op 
16  Januarie  1983  het  die  kerkraad  ’n  brief 
aan  die  ringskommissie  gestuur  en  ver- 
soek  dat  hulle  ’n  pastorie  wil  bou.  Die 
kerkraad  het  ook  ’n  boufonds  vir  die  doel 
gestig.  Die  ringskommissie  is  ten  gunste 
van  ’n  eie  standplaas  te  Pongola  en  het 
die  kerkraad  aangemoedig  om  ’n  pastorie 
te  bekom  of  te  bou.  Die  bouplanne  en 
koste  is  aan  die  kerkraad  voorgelê  (sien 
notule  6 November  1983). 

Op  13  Junie  1984  het  ds.  DS  Smit  berig 
dat  broeder  JL  Kruger  sy  huis  teen  ’n  bil- 
like  prys  (RIOO  000)  aan  die  kerkraad 
beskikbaar  gestel  het.  Op  15  Augustus 
1984  het  ouderling  PDF  la  Grange  gemeld 
dat  daar  groot  ontwikkelings  in  Pongola 
gaan  plaasvind,  naamlik  die  bou  van  ’n 
dam,  uitbreiding  van  die  skema  en  ’n  ver- 
skuiwing  van  die  weermagkamp  na  Pon- 
gola.  Ouderling  AH  Duvenage  het  weer- 
eens  gepleit  dat  ’n  daadwerklike  poging 
aangewend  word  om  ’n  eie  standplaas  te 


vorm.  Die  kerkraad  het  die  huis  gekoop 
en  ’n  lening  van  R50  000  by  Saambou 
Bouvereniging  verkry.  Die  huis  is  verhuur 
vir  R500  per  maand  en  die  woonstel  vir 
R200  per  maand.  Op  19  Januarie  1985 
het  die  kerkraad  onderneem  om  ’n  finan- 
siële  ondersoek  te  doen  om  te  bepaal  wat 
die  kostes  van  ’n  predikantstandplaas  is. 
Ouderling  AH  Duvenage  het  ’n  erf  ge- 
skenk  ten  bate  van  die  pastorie  (sien  4 
September  1985). 

Op  28  September  1986  is  ’n  spesiale  kerk- 
raadsvergadering  gehou  om  ’n  plan  op  te 
stel  om  die  skuld  op  die  pastorie  af  te 
betaal.  Die  kerkraad  het  met  spesiale  lyste 
(of  beloftelyste)  na  die  gemeente  gegaan. 
Die  fondsinsameling  het  amptelik  op  1 
Oktober  1986  begin. 

Vanaf  Mei  1988  het  Pongola  ’n  mate  van 
groei  begin  beleef  na  aanleiding  van  die 
probleme  wat  die  NG  Kerk  met  hulle 
oopstelling  ondervind  het.  Dit  het  daar- 
toe  gelei  dat  plus  minus  nege  huisgesinne 
na  die  Hervormde  Kerk  toe  oorgekom 
het.  Op  10  Augustus  1988  het  ds.  DS  Smit 
gemeld  dat  die  pastorie  nou  amper  klaar 
betaal  is  en  dat  daar  alreeds  met  ander 
gemeentes  in  die  ring  gepraat  is  oor  ’n  eie 
predikant  vir  Pongola.  Ermelo  het  RIO 
000  en  Bethal  R5  000  vir  vyf  jaar  belowe 
ten  bate  van  die  standplaas.  Ds.  FJ  Bos- 
hoff  het  die  res  van  die  Ring  se  gemeentes 
gekontak  in  verband  met  bydraes.  Op  2 
Augustus  1989  het  die  kerkraad  berig  dat 
die  erf  van  ouderling  AH  Duvenage  vir 
R6  000  verkoop  is  en  die  geld  op  die  ver- 
band  betaal  is.  ’n  Verdere  R5  000  is  ook 
op  die  verband  afbetaal.  Op  5 November 
1989  het  ouderling  PDF  la  Grange  berig 
dat  die  kerk  nog  RIO  000  op  die  pastorie 
skuld.  Hy  het  versoek  dat  die  skuld  deur 
middel  van  ’n  spesiale  kollekte  gedelg 
moet  word  en  dat  daar  dan  gekyk  moet 
word  na  ’n  eie  predikantstandplaas. 

’n  Ander  groot  gebeurtenis  in  hierdie  tyd 
is  die  stig  van  die  ring  van  Chrissiesmeer 

op  Saterdag  19  Augustus  1989  te  Ermelo. 
Die  groot  gebeurtenis  is  deur  ouderlinge 
CJ  Lourens  en  PDF  la  Grange  namens 
Pongola  bygewoon. 

Op  ’n  spesiale  kerkraadsvergadering  van 
10  Desember  1989  is  ’n  skrywe  aan  die 
ring  van  Chrissiesmeer  gerig  vir  die  vor- 
ming  van  ’n  eie  predikantstandplaas  te 
Pongola.  Die  ring  het  die  versoek  so 
goedgekeur.  Verder  is  ’n  brief  aan  Piet 
Retief  gerig  vir  die  beëindiging  van  die 
kombinasie  tussen  die  twee  gemeentes. 
Op  21  Januarie  1990  het  die  groot  ge- 
leentheid  in  Pongola  se  geskiedenis  aan- 
gebreek  toe  ds.  GJ  Volschenk  as  eerste 
voltydse  predikant  van  die  gemeente 
beroep  is.  Hy  is  op  Saterdag  17  Maart 
1990  ontvang  en  op  18  Maart  1990  het 
hy  sy  intreepreek  te  Pongola  gelewer. 


Op  ’n  spesiale  kerkraadsvergadering  is  die 
akte  van  losmaking  aan  ds.  DS  Smit  oor- 
handig  en  is  hy  bedank  vir  sy  harde  werk 
en  toewyding.  Die  kerkraad  op  hierdie 
spesiale  kerkraadsvergadering  was  soos 
volg  van  links  na  regs  op  die  foto:  JJS 
Geyser;  TJHM  Geyser;  M Redelinghuys; 
BRJ  du  Preez;  PDF  la  Grange;  CP  Smit; 
WS  Coetzer;  PSA  Steenkamp;  P Redeling- 
huys;  MJ  Beukes;  PDW  Herholdt;  ds.  DS 
Smit;  AH  Duvenage;  ds.  GJ  Volschenk. 

Dit  dien  ook  vermeld  te  word  dat  dr.  FJ 
Boshoff  as  konsulent,  Pongola  volhar- 
dend  ondersteun  en  onderskraag  het  in 
hulle  droom  om  ’n  eie  predikantstand- 
plaas  te  vorm.  Hierdie  gebeurtenis  sluit 
die  groeifase  van  25  jaar  van  1965-1990 
af. 

4.  Stabiliseringsfase  in 
Pongola  se  bestaan 

(1990-2005) 


4.1  Volwaardige  gemeente! 
i)  Dr.  GJ  Volschenk  (1990-2005) 


Ds.  GJ  Volschenk  het  op  5 April  1990  sy 
eerste  kerkraadsvergadering  te  Pongola 
waargeneem.  Vir  die  eerste  keer  het  die 
gemeente  nou  elke  Sondag  ’n  erediens  en 
kategese  op  die  tyd  wat  hulle  pas.  Nag- 
maal  word  vier  keer  ’n  jaar  gehou.  Pon- 
gola  het  vanaf  Augustus  1993  ook  die 
gebruik  van  die  kelkies  tydens  nagmaal  in 
die  gemeente  geïmplementeer.  Ouderling 
PDW  Herholdt  het  die  twee  skinkbordjies 
gemaak  waarmee  die  kelkies  bedien  word 
(sien  5 Mei  1993).  Die  doop  is  bedien 
soos  wat  die  behoefte  bestaan. 

Daar  word  nou  jaarliks  ’n  jaarprogram 
opgestel  en  aan  die  gemeente  beskikbaar 
gestel.  Wat  die  bediening  betref,  is  die 
aanderedienste  vanaf  1990  vervang  met 


Bybelstudie  elke  Sondagaand.  In  Julie  - 
Augustus  1992  het  agt  lidmate  die  GETP- 
kursus  bygewoon. 

Daar  is  voortdurend  groei  in  die  gemeen- 
te  en  meer  wyke  is  gevorm  en  meer  kerk- 
raadslede  is  verkies.  Op  die  spesiale  kerk- 
raads-vergadering  van  9 Mei  1990  is  nog 
twee  diakens  en  een  ouderling  verkies. 
Op  4 Julie  1990  is  die  dorpswyk  weer 
verdeel  en  is  nog  ’n  wyk  gevorm.  Die  ge- 
meente  het  nou  uit  agt  wyke  bestaan.  Die 
groei  is  as  gevolg  van  nuwe  intrekkers, 
NG  Kerk-lidmate  en  kinders  wat  belyde- 
nis  van  geloof  afgelê  het. 

In  1991  het  die  gemeente  gegroei  tot  nege 
wyke.  Die  kerkraad  was  soos  volg: 
Ouderlinge  PDF  la  Grange;  AH  Duvena- 
ge;  PDW  Herholdt;  MJB  Beetge;  P Re- 
delinghuys;  MJ  Beukes;  FA  Booyse;  WS 
Coetzer;  JJS  Geyser;  Diakens  CA  Geyser; 
JP  Erasmus;  CP  Smit;  BRJ  du  Preez; 
M Redelinghuys;  FE  Marx;  SJL  van  den 
Berg;  E Crous  en  TJHM  Geyser. 

Op  13  Maart  1991  het  die  skriba  berig  dat 
die  verband  van  die  pastorie  by  Saambou 
afgelos  is  en  dat  die  saak  as  afgehandel 
beskou  is. 

Die  kerkraad  van  Pongola  het  in  1994 
ook  aandag  geskenk  aan  die  nuwe  kerk- 
orde  en  het  ’n  grondige  verslag  na  die 
ringsvergadering,  wat  in  Pongola  gehou 
is,  gestuur.  Pongola  se  verslag  is  met  en- 
kele  wysigings  deur  die  ring  van  Chrissies- 
meer  aanvaar. 

’n  Verdere  mylpaal  in  die  gemeente  se 


geskiedenis  is  die  amptelike  stigting  van 
die  NHSV-tak  te  Pongola  op  29  Januarie 
1991.  Mev  E Brand  van  Ermelo  het  na- 
mens  die  NHSV-hoofbestuur  die  stigting 
van  die  tak  waargeneem.  Dit  is  duidelik 
uit  die  notules  dat  die  NHSV  nie  net 
werk  vir  barmhartigheidswerk  in  die  kerk 
nie,  maar  dat  hulle  ook  hard  werk  vir  die 
instandhouding  van  die  gemeente  (sien 
17  Februarie  1993).  Op  die  foto  (bo)  ver- 
skyn  die  eerste  NHSV  bestuur  van  links 
na  regs:  E Brand  (Ermelo);  C Schroëder; 
ZA  Volschenk;  AS  du  Preez;  TJHM 
Geyser;  E Duvenage;  M Redelinghuys  en 
M Kleinhaus. 


ii.  Kategese  en  jeugwerk 

Op  15  Mei  1991  is  die  eerste  volwasse 
katkisant  toegelaat  om  belydenis  van  ge- 
loof  af  te  lê.  Sy  is  suster  Elsa  Green. 
Ouderling  WS  Coetzer  het  as  kategese- 
hoof  berig  dat  die  bywoning  deur  die 
katkisante  steeds  ernstige  kommer  wek. 
Op  4 Augustus  1991  is  die  eerste  groep 
katkisante  van  die  selfstandige  gemeente 


toegelaat  om  belydenis  van  geloof  af  te 
lê.  HuIIe  was  van  links  na  regs:  C Wolma- 
rans,  A Beukes,  HN  Pienaar,  A van  den 
Berg,  J du  Preez  en  JF  Schultz. 

(Foto  regs  bo.) 

Op  11  November  1992  het  ouderling  WS 
Coetzer  bedank  en  is  ouderling  J Vorster 
aangestel  as  kategesehoof.  Die  bywoning 
van  die  kategese,  ouer-en  ouderlingbe- 
trokkenheid  en  voldoende  kategete  is  van 
die  deurlopende  probleme  waarmee  die 
gemeente  te  doen  het. 

In  Februarie  2000  het  ouderling  J Vorster 
bedank  as  kategesehoof  van  die  gemeen- 
te.  Sedertdien  wou  niemand  die  verant- 
woordelikheid  aanvaar  nie  en  neem 
ouderling  PDW  Herholdt  waar  as  katege- 
sehoof.  Vanaf  1998  is  die  kategese  net  in 
vyf  groepe  verdeel  as  gevolg  van  die  min 
kinders  en  ’n  gebrek  aan  kategete.  Die 
kerk  moet  verder  met  die  skool  kompe- 
teer  as  gevolg  van  die  sport  en  kultuurak- 
tiwiteite,  veral  die  koshuiskinders  se  by- 
woning  word  nadelig  geraak. 

Die  kerkraad  van  Pongola  het  in  1991- 
1992  ook  verskeie  pogings  aangewend 
om  ’n  jeuggroep  op  die  been  te  bring, 
maar  sonder  sukses.  As  gevolg  van  die 
klein  getal  kinders,  die  ouderdomsver- 
spreiding  van  die  kinders  en  die  feit  dat 
die  meeste  van  die  hoërskoolkinders  in 
koshuise  is,  het  die  werkgroep  vir  die  jeug 
nooit  gerealiseer  nie. 

iii.  Finansiële  bestuur  van  die 
gemeente 

Op  die  visitasievergadering  van  5 Augus- 
tus  1990  is  voorgestel  dat  die  gemeente  ’n 
finansiële  komitee  stig,  wat  elke  maand 
moet  vergader  om  na  die  finansiële  be- 
stuur  van  die  gemeente  om  te  sien.  Op  7 
November  1990  het  die  kerkraad  besluit 
om  sodanige  finansiële  komitee  te  stig. 
Pongola  Gemeente  het  in  alle  opsigte  sy 
finansiële  verpligtinge  in  die  kerk  nage- 


kom.  Alle  heffings  en  bydraes  is  tydig 
betaal.  Op  die  spesiale  kerkraads-verga- 
dering  van  9 Mei  1990  is  ’n  batefonds  in 
die  gemeente  gestig  ten  bate  van  die 
Raad  van  Finansies  om  die  kerk  se  skuld  te 
help  betaal.  Elke  lidmaat  is  versoek  om 
R80  eenmalig  by  te  dra  tot  die  fonds. 
Pongola  is  een  van  die  min  gemeentes 
wat  sy  batefonds  ten  volle  betaal  het. 

Op  7 November  1990  het  die  kassiere 
van  die  gemeente,  suster  AS  du  Preez, 
berig  dat  die  kerkraad  moet  reël  vir  ’n 
oortrokke  fasiliteit  van  R5  000  by  die 
bank  en  dat  R5  000  aangevra  moet  word 
van  die  ringsbystandsfonds.  Die  gemeente 
is  opgeroep  om  te  probeer  hou  by  die  be- 
groting  van  R50-60  per  lidmaat  per 
maand.  Op  7 Augustus  1991  het  suster  AS 
du  Preez  bedank  as  kassiere  en  is  suster  H 
Beetge  aangestel,  maar  op  5 Mei  1993  het 
suster  AS  du  Preez  weer  die  taak  op  haar 
geneem  om  die  gemeente  se  boeke  te 
doen. 

Op  6 Mei  1994  het  Pongola  ook  besluit 
om  te  breek  met  die  tradisionele  basaar 
elke  jaar  en  is  daar  op  daardie  dag  ’n  bil- 
tongfees  gehou  met  prof.  AD  Pont  as  die 
gasspreker.  Die  biltongfees  het  ’n  jaarlikse 
instelling  geword  en  is  elke  jaar  ’n  reuse 
sukses.  In  2005,  met  die  50ste  verjaardag 
van  die  gemeente,  sal  die  elfde  biltong- 
fees  gehou  word. 

Vanaf  1995-1997  het  dit  geblyk  dat  die 
selfstandige  standplaaskostes  ’n  bietjie 
druk  op  die  gemeente  begin  plaas.  Daar- 
om  het  die  kerkraad  besluit  dat  daar  meer 
funksies  gereël  moet  word,  sodat  fondse 
vanuit  die  gemeenskap  gegenereer  kan 
word.  Die  kerkraad  het  daarom  ’n  bil- 
tongfees,  vakansieweek,  gemeente-ete  en 
’n  kontantinsameling  gereël  om  die  ge- 
meentekas  aan  te  vul.  Die  kerkraad  het 
verskeie  ander  reëlings  en  pogings  aange- 
wend  om  die  finansiële  druk  te  verlig.  Die 
gemeente  is  nog  steeds  afhanklik  van  sub- 
sidie  vanaf  die  ring  en  die  Raad  van  Fi- 
nansies.  Op  19  Junie  1997  is  ’n  spesiale 
kerkraadsvergadering  gehou  saam  met 
die  ringskommissie  om  die  finansiële  po- 
sisie  van  die  gemeente  te  ondersoek  en 
om  enige  onduidelikhede  uit  die  weg  te 
ruim. 

Op  9 September  1998  het  suster  AS  du 
Preez  bedank  as  kassiere  van  die  gemeen- 
te  en  is  broeder  JA  Green  aangestel  as 
kassier.  Die  kerkraad  het  ook  besluit  om 
die  oortrokke  fasiliteite  by  die  bank  te 
verhoog  na  R15  000.  As  gevolg  van  die 
finansiële  posisie  van  die  gemeente,  is  die 
ring  versoek  om  ondersoek  in  te  stel  om 
die  standplaas  te  verander  na  deelver- 
sorging,  maar  op  24  Februarie  1999  het 
die  kerkraad  egter  besluit  om  die  vol- 
standplaas  te  handhaaf. 

Op  11  Julie  1999  het  die  kerkraad  van 
Pongola  besluit  om  Piet  Retief  te  nader 
om  weer  in  kombinasie  te  gaan.  In  daar- 
die  stadium  was  Piet  Retief  vakant  en  in 
finansiële  dilemma.  ’n  Afvaardiging  van 


Pongola  se  kerkraad  het  met  Piet  Retief  ’n 
gesprek  gaan  voer,  maar  sonder  sukses. 
Die  voorwaardes  van  Piet  Retief  was  dat 
die  predikant  daar  in  die  pastorie  moet 
bly  en  dat  hulle  die  primêre  gemeente  sal 
wees.  Dit  het  nie  die  kerkraad  van  Pongo- 
la  tevrede  gestel  nie,  siende  dat  Pongola 
in  die  verlede  op  Sondagmiddae  kerk- 
raadsvergaderings  en  eredienste  moes 
hou,  selfs  in  die  warm  somermaande. 

Op  7 Junie  2000  is  ’n  spesiale  kerkraads- 
vergadering  saam  met  die  ringskommissie 
gehou  om  die  voortbestaan  van  die 
standplaas  te  bespreek.  Op  23  Julie  2000 
is  weer  ’n  spesiale  kerkraadsvergadering 
gehou  om  die  saak  verder  onder  oë  te 
neem.  Die  kerkraad  het  in  Februarie  2001 
besluit  om  die  volstandplaas  te  behou  en 
die  gemeente  is  versoek  om  harder  te 
werk  ten  opsigte  van  die  instandhouding 
van  die  standplaas.  Die  gemeente  is 
vandag  nog  ’n  selfstandige  gemeente  en 
’n  volsorg-standplaas.  Die  kerkraad  in 
2005  is  voor  van  links  na  regs:  GF 
Durand,  MC  Herholdt,  R Linnenkamp, 
PDF  la  Grange,  PDW  Herholdt,  FA 
Booyse,  R Herholdt.  Agter  van  links  na 
regs:  E de  Jager,  BRJ  du  Preez,  CP  Smit, 
SJL  van  den  Berg  en  dr.  GJ  Volschenk. 
Broeders  AP  Martignone,  D Visser  en  J 
Mostert  is  afwesig  (sien  foto  agter). 

4.2  Die  pad  vorentoe! 

Pongola-gemeente  het  nou  by  die  rubicon 
in  sy  geskiedenis  gekom.  Ons  moet  nou  ’n 
keuse  maak  vir  die  pad  vorentoe  - stag- 
nering  of  groei.  Die  groot  droom  en 
ideaal  was  om  ’n  selfstandige  standplaas 
te  vorm  en  om  binne  vyf  jaar  vry  van 
subsidie  te  kan  bestaan.  Hierdie  laaste 
deel  van  die  droom  moet  nou  gerealiseer 
word. 

Op  16  Augustus  2000  is  die  onderverde- 
ling  en  benutting  van  die  grond  by  die 
kerk  vir  die  eerste  keer  bespreek.  Broeder 

J Vorster  het  verslag  gegee  van  sy  onder- 
soek  en  die  kerkraad  het  besluit  dat  die 
saak  moet  oorstaan.  Op  21  Augustus  2001 
het  broeders  CA  Geyser  en  MJ  Beukes  ’n 
versoek  tot  die  kerkraad  gerig  om  woon- 
stelle  op  die  oop  erf  van  die  kerk  te  bou 
en  te  verhuur.  Die  kerkraad  het  die  broe- 
ders  versoek  om  ondersoek  in  te  stel  en 
terug  te  rapporteer  aan  die  kerkraad. 

Aan  die  begin  van  Junie  2004  het  ’n 
Sanlam-polis  wat  ’n  lidmaat  (dr.  JG/Wolf 
du  Plessis)  tien  jaar  gelede  aan  die  kerk 
gesedeer  het,  uitbetaal.  Die  geld  is  by  die 
kerkkantoor  belê.  Op  9 Junie  2004  is  ’n 
spesiale  kerkraadsvergadering  gehou  ten 
opsigte  van  die  ontwikkeling  van  die 
grond  by  die  kerk.  Die  kerkraad  het  ver- 
skeie  opsies  ondersoek  en  twee  moontlik- 
hede  aanvaar  en  verwys  na  die  gemeen- 
tevergadering  vir  bespreking.  Die  ge- 
meentevergadering  het  besluit  om  nie  die 
opsies  te  aanvaar  nie  en  die  status  quo  te 
handhaaf.  Die  gemeente  is  in  besit  van 
drie  groot  hulpbronne,  naamlik  mense, 
kapitaal  en  grond  wat  nou  op  innoveren- 
de  wyse  bymekaar  gebring  moet  word 
om  ’n  bate  op  te  bou  wat  finansieel  sal 
bydra  tot  die  gemeente  se  finansiële  self- 
standigheid  en  voortbestaan.  Sodoende 
sal  die  droom  van  ’n  selfstandige  en  on- 
afhanklike  gemeente  verwesenlik  kan 
word. 


selfstandigheid,  het  al  die  verkondigings- 
gestaltes  tot  hulle  reg  gekom.  ’n  Vaste 
vertroue  op  en  afhanklikheid  van  God  se 
genade  en  voorsienigheid  was  kenmer- 
kend  van  die  gelowiges  die  afgelope  50 
jaar. 

Die  finansiële  bestuur  van  die  gemeente  is 
gekenmerk  deur  baie  beplanning,  organi- 
sering  en  harde  werk.  Alhoewel  ons  klein 
in  getal  was,  is  groot  ideale  en  doelwitte 
aangepak  en  gerealiseer.  Die  lesse  geleer 
vir  die  toekoms  is  drieledig  van  aard, 
naamlik:  ’n  duidelike  visie  of  doelwit  is 
vir  die  toekoms  ontwikkel;  ’n  plan  is  op- 
gestel  om  die  visie  te  realiseer  en  aksie- 
stappe  is  opgestel  om  die  plan  tot  uitvoer 
te  bring. 

Die  belangrikste  beginsel  wat  ons  moet 
leer  uit  die  verlede  is  om  voort  te  bou  op 
die  vaste  fondament  wat  God  reeds  gelê 
het,  naamlik  Jesus  Christus.  Hy  is  die  Be- 
gin  en  Einde,  die  voleinding  van  ons  hele 
lewe  en  al  ons  arbeid.  Aan  God  alleen  die 
eer  vir  al  die  tyd  en  geleenthede  wat  Hy 
vir  ons  gee.  Ons  moet  dit  met  dankbaar- 
heid  gebruik  om  sy  Kerk  hier  op  aarde  te 
bou. 


4.3  Samevatting 

Die  doel  van  die  samevatting  is  om  belang- 
rike  gebeure  uit  te  lig  en  beginsels  te 
onderstreep  sodat  ons  uit  die  geskiedenis 
kan  leer  om  sodoende  ’n  duidelike  visie 
vir  die  pad  vorentoe  te  kan  vorm.  Dit 
blyk  duidelik  dat  wat  die  evangeliever- 
kondiging  betref,  die  beginjare  baie 
deursettingsvermoeë  en  waagmoed  van 
die  ouderlinge  en  predikante  geverg  het. 
Elke  geleentheid  is  gebruik  om  die  evan- 
gelie  te  verkondig  en  sakramente  te  be- 
dien.  Met  die  groei  van  die  gemeente  tot 


Gemeente  Pongoia 


Ouderling  PDF  la  Grange 


Wanneer  ons  deur  die  annale 
van  Pongola  Gemeente  lees, 
is  daar  een  naam  wat  vanaf 
1955  tot  2005  voorkom,  naamlik  die 
van  ouderling  PDF  la  Grange.  Hy  is  met 
reg  een  van  die  ankers  in  die  gemeente, 
wat  met  kalmte  van  gees  op  die  kerkraad 
gedien  het. 

PDF  la  Grange  is  gebore  op  12  Januarie 
1918  in  die  Witbank  distrik.  Hulle  het  in 
1952  na  Pongola  toe  gekom.  Hy  het  vir 
die  Departement  van  Lande  gewerk. 


Hulle  was  betrokke  by  die  aanplant  van 
suikerriet  op  Pongola.  In  1957  het  hy  'n 
perseel  gekry.  Hy  het  vanaf  1957-1969  as 
diaken  gedien  en  vanaf  1970-2005 
ononderbroke  as  ouderling.  Hy  was  vir 
baie  jare  die  voorsitter  van  die  ouder- 
linge  vergadering  en  het  ook  op  die 
finansiële  komitee  gedien.  Hy  is  drie  keer 
afgevaardig  na  die  Algemene  Kerkver- 
gadering  in  Pretoria.  Hy  is  ook  verskeie 
kere  afgevaardig  na  die  ringsvergadering, 
waarvan  die  eerste  een  in  Durban-Suid 
was. 

Ons  sal  natuurlike  grense,  soos 
riviere,  paaie,  wildtuine  en 
Internasionale  grense  gebruik 
in  die  beskrywing  van  die 
grense  van  Pongola  Gemeente.  Die  grense 
sal  kloksgewys  beskryf  word.  Die  opper- 
vlakte  van  Pongola  Gemeente  beslaan 
plus  minus  10000  vierkante  kilometer. 
Die  noordelike  grens  begin  in  die  weste 
waar  die  Muzana-rivier  die  Swazilandse 
grens  kruis,  noordwaarts  tot  by  Nhlan- 
gano,  padlangs  tot  by  Hlathikulu,  Sinceni, 
Big  Bend  tot  by  die  punt  waar  die  Inter- 
nasionale  grense  van  Suid-Afrika,  Swazi- 
land  en  Mosambiek  mekaar  kruis,  oos- 


waarts  met  die  Internasionale  grens  met 
Mosambiek  tot  by  die  Indiese  Oseaan  aan 
die  oostekant.  Die  Indiese  Oseaan  is  die 
oostelike  grens,  suidwaarts  tot  by  Sodwa- 
nabaai.  Die  Mkuzi-rivier  en  die  distriks- 
pad  618  weswaarts  tot  by  Nongoma  is 
die  suidelike  grens.  Die  westelike  grens 
word  gevorm  deur  die  distrikspad  tussen 
Nongoma  en  Ngomi  noordwaarts  tot  by 
die  sekondêre  pad  R69  na  Louwsburg, 
asook  die  oostelike  grens  van  Itala  wildtu- 
in  noordwaarts.  Verder  is  die  Muzana-riv- 
ier  die  westelike  grens  vanaf  Itala  noord- 
waarts  tot  teen  die  Swazilandse  grens. 


